b'\n_START_ARTICLE_\n\xc5\xa0anai\n_START_SECTION_\nPavadinimai\n_START_PARAGRAPH_\n\xc5\xa0anai save vadina Tai, kas rei\xc5\xa1kia \'laisvi \xc5\xbemon\xc4\x97s\' ir suvokia save kaip didesn\xc4\x97s taj\xc5\xb3 kult\xc5\xabrin\xc4\x97s grup\xc4\x97s narius (kartu su tajais, lao, ahomais ir kitomis giminingomis grup\xc4\x97mis). Senasis j\xc5\xb3 pavadinimas prot\xc4\x97vyn\xc4\x97je (dabartinis Junanas Kinijoje) buvo baiyi . Dabartin\xc4\x97je Kinijoje gyvenantys \xc5\xa1anai \xc4\xafvardijami kaip dajai._NEWLINE_Kitos aplinkin\xc4\x97s tautos juos vadina pavadinimais, kilusiais i\xc5\xa1 egzonimo siam, naudoto \xc4\xafvardinti taj\xc5\xb3 kult\xc5\xabrin\xc4\x97s grup\xc4\x97s narius (i\xc5\xa1 \xc5\xa1io egzonimo kilo ir alternatyvus Tailando pavadinimas Siamas). \xc5\xa0ios kilm\xc4\x97s yra pavadinimai \xc5\xa1an (mjanm\xc5\xb3 kalbos pavadinimas ir oficialiainaudojamas Mianmare, kur gyvena dauguma vis\xc5\xb3 \xc5\xa1an\xc5\xb3), sam (taip vadina ka\xc4\x8dinai, a\xc4\x8dangai, zi ir la\xc5\xa1i), sen (juos vadina maru etnin\xc4\x97 grup\xc4\x97), tsen (juos vadina palaungai), \xc5\xa1em (juos vadina va tauta), sem (juos vadina talaingai (monai).\n_START_SECTION_\nApgyvendinimas\n_START_PARAGRAPH_\n\xc5\xa0an\xc5\xb3 \xc4\xafsitvirtinimas dabartin\xc4\x97se teritorijose siejamas su taj\xc5\xb3 migracijomis, vykusiomis XIII a. Taj\xc5\xb3 kalba kalb\xc4\x97jusios grup\xc4\x97s migravo i\xc5\xa1 ryt\xc5\xb3 \xc4\xaf \xc5\xa0an\xc5\xb3 plynauk\xc5\xa1t\xc4\x99 ir \xc4\x8dia \xc4\xafsitvirtino. Iki tol \xc4\x8dia gyven\xc4\x99 austroazie\xc4\x8diai buvo didele dalimi sunaikinti ar asimiliuoti. J\xc5\xb3 liku\xc4\x8diai sudaro dabartines va ir palaung\xc5\xb3 "salas" kalnyno teritorijoje. Kita svarbi kalnyno grup\xc4\x97 gyvenusi \xc4\x8dia iki taj\xc5\xb3 atsik\xc4\x97limo yra pa-o, kalbanti tibetie\xc4\x8di\xc5\xb3-mjanm\xc5\xb3 grup\xc4\x97s kalba._NEWLINE_Apgyvendin\xc4\x99 kalnyn\xc4\x85 \xc5\xa1anai organizavo savo visuomen\xc4\x99 vadinamaisiais mongais - ankstyvaisiais politiniais dariniais, kurie savo centrus tur\xc4\x97jo kaln\xc5\xb3 sl\xc4\x97niuose, kur viena didesn\xc4\x97 gyvenviet\xc4\x97 apjungdavo aplinkiniunius kaimus. D\xc4\x97l to dauguma \xc5\xa1i\xc5\xb3 gyvenvie\xc4\x8di\xc5\xb3 turi pavadinime \xc5\xbeod\xc4\xaf mong. Toliau t\xc4\x99siantis kolonizacijai, atskirus mongus apjung\xc4\x97 didesn\xc4\x97s \xc5\xa1an\xc5\xb3 valstyb\xc4\x97s, kurias vald\xc4\x97 valdovai, tituluojami saopa. J\xc5\xb3 arealas ap\xc4\x97m\xc4\x97 teritorijas ne tik dabartin\xc4\x97je \xc5\xa0an\xc5\xb3 valstijoje, bet taip pat ir pietin\xc4\x97je Ka\xc4\x8din\xc5\xb3 valstijos bei vakarin\xc4\x97je ir pietin\xc4\x97je Kinijos Junanio provincijos dalyje.\n_START_SECTION_\nBirmos ir Kinijos sud\xc4\x97tyje\n_START_PARAGRAPH_\n\xc5\xa0an\xc5\xb3 valstyb\xc4\x97s buvo stipri galia tuometin\xc4\x97je Pietry\xc4\x8di\xc5\xb3 Azijoje. XVI a. prad\xc5\xbeioje jos susivienijo vadovaujant Mong Jango valdovui, ir 1527 m. u\xc5\xbe\xc4\x97m\xc4\x97 galing\xc4\x85 Avos karalyst\xc4\x99 Iravad\xc5\xbeio sl\xc4\x97nyje. Tiesa, \xc5\xa1an\xc5\xb3 hegemonija truko neilgai, kadangi tarp j\xc5\xb3 kunigaik\xc5\xa1\xc4\x8di\xc5\xb3 tr\xc5\xabko vienyb\xc4\x97s. 1555 m. pietiniame Iravad\xc5\xbeio sl\xc4\x97nyje buvusi Taungu karalyst\xc4\x97 nukariavo Av\xc4\x85, o v\xc4\x97liau per kelet\xc4\x85 met\xc5\xb3 pajung\xc4\x97 ir visas \xc5\xa1an\xc5\xb3 valstybes. Tiesa, jos i\xc5\xa1laik\xc4\x97 nema\xc5\xbe\xc4\x85 autonomij\xc4\x85 Birmos teritorijoje._NEWLINE_XVII a. sustipr\xc4\x97jo kita kaimyn\xc4\x97, Ming\xc5\xb3 Kinija, kuri \xc4\xaftrauk\xc4\x97 devynias ry\xc4\x8diausias \xc5\xa1an\xc5\xb3 valstybes \xc4\xaf savo \xc4\xaftakos sfer\xc4\x85, o galiausiai prisijung\xc4\x97 jas ir oficialiai. \xc5\xa0an\xc5\xb3 saopa buvo traktuojami kaip tusi: jiems leista valdyti, ta\xc4\x8diau j\xc5\xb3 vald\xc5\xbeia buvo kontroliuojama centrin\xc4\x97s vald\xc5\xbeios. \xc5\xa0ios valstyb\xc4\x97s tapo \xc5\xbeinomos kaip "Devynios \xc5\xa1an\xc5\xb3 valstyb\xc4\x97s", arba Ko\xc5\xa1anpye. XVIII a. Mianmaro armija trumpam atsi\xc4\x97m\xc4\x97 \xc5\xa1i\xc4\x85 teritorij\xc4\x85, bet v\xc4\x97liau ji v\xc4\x97l buvo sugr\xc4\x85\xc5\xbeinta Kinijai, kur i\xc5\xa1lieka iki m\xc5\xabs\xc5\xb3 dien\xc5\xb3. \xc5\xa0iame regione susiformavo atskira nuo pagrindini\xc5\xb3 \xc5\xa1an\xc5\xb3 etnin\xc4\x97 grup\xc4\x97 - tai neua.\n_START_SECTION_\nXIX-XXI a.\n_START_PARAGRAPH_\n1885 m. Britai u\xc5\xbekariavo Konbaung\xc5\xb3 Birm\xc4\x85 ir pavert\xc4\x97 j\xc4\x85 savo kolonija. Kartu \xc4\xaf j\xc5\xb3 vald\xc5\xbei\xc4\x85 pateko ir \xc5\xa1an\xc5\xb3 karalyst\xc4\x97s. Jos traktuotos kaip atskiras teritorinis vienetas Federacin\xc4\x97s \xc5\xa1an\xc5\xb3 valstijos. Kiekvienai tradicinei karalystei suteikta autonomija, ta\xc4\x8diau jos buvo kontroliuojamos centrin\xc4\x97s vald\xc5\xbeios._NEWLINE_1947 m. Birmai gavus nepriklausomyb\xc4\x99, \xc5\xa1an\xc5\xb3 teritorijos atiteko jai, ir buvo organizuotos kaip atskira valstija. Tiesa, dalis buvusi\xc5\xb3 \xc5\xa1an\xc5\xb3 valstyb\xc4\x97li\xc5\xb3 priskirtos Ka\xc4\x8din\xc5\xb3 valstijai. 1962 m. \xc4\xafvykus kariniam perversmui, panaikinta \xc5\xa1an\xc5\xb3 tradicin\xc4\x97 monarchija ir suvar\xc5\xbeytos teis\xc4\x97s. Tai inspiravo \xc5\xa1an\xc5\xb3 kov\xc4\x85 su centrine vald\xc5\xbeia, kuri t\xc4\x99siasi iki dabar. Vyksta intensyvi \xc5\xa1an\xc5\xb3 migracija i\xc5\xa1 Mianmaro, formuojasi gausi diaspora.\n_START_SECTION_\nKult\xc5\xabra\n_START_PARAGRAPH_\n\xc5\xa0anai u\xc5\xbesiima u\xc5\xbeliejamu ry\xc5\xbei\xc5\xb3, tropini\xc5\xb3 vaisi\xc5\xb3, vi\xc5\xa1t\xc5\xb3 ir kiauli\xc5\xb3 auginimu, amatais, nema\xc5\xbeai\xc2\xa0\xe2\x80\x93 smulkia prekyba krautuv\xc4\x97l\xc4\x97se._NEWLINE_Daugelis \xc5\xa1an\xc5\xb3 yra theravados budistai ir sudaro vien\xc4\x85 i\xc5\xa1 keturi\xc5\xb3 did\xc5\xbei\xc5\xb3j\xc5\xb3 budist\xc5\xb3 grupi\xc5\xb3 Mianmare.'